Worcester F 80 Disctinctiones

159 Nouum faciet Deus

/fol. 270ra/

*Nouum* faciet Deus *super terram*, [Jer. 31:22]. Nouum quandoque in sacra scriptura dicitur innouans vt ibi [Joan. 13:34]: *Mandatum nouum do vobis*. Quandoque dicitur innouatum ut ibi [Apoc. 21:5]: *Ecce noua facio omnia*. Quandoque dicitur recens ut ibi [Matt. 9:17] nemo mittit *vinum nouum in utres veteres*. Quandoque dicitur insuetum ut ibi [Marc. 16:17] *linguis loquentur nouis*. Quandoque dicitur vltimum ut ibi [Luc. 14:9] tunc incipiet *cum rubore nouissimum locum tenere*. Quandoque dicitur miraculosum ut ibi [Eccli. 36:6] *innoua signa, immuta mirabilia*. Omnibus hiis modis nouum fecit Deus[[1]](#footnote-1) super terram quia nouum in persona matris et virginis, nouum in natura, prodigiis, et signis; nouum in gratia federis et nummis.

¶ Fecit ita que nouum in matre quia virgo peperit virum,[[2]](#footnote-2) stella, solem; filia patrem simul in vnum mater et filia, genitrix et ancilla.

¶ Item, nouum in prole quia dominus factus est[[3]](#footnote-3) seruus, eternus puer, excelsus paruulus, immensus localis, simplex[[4]](#footnote-4) compositus.

¶ Item, nouum fecit in signo quia stella magis aparuit. Augustus virginem in celo vidit. Fons olei per totum diem ebulliuit. Templum pacis corruit.

¶ Item, nouum fecit in modo quia nunc et nusquam alias natus est homo de femina sine viro. Et sicut tres sunt persone in vnitate substancie diuine, ita fecit ut tres sint substancie in vnitate persone, scilicet, caro, anima, deitas. Item, nouum fecit in federe quia in vtero copulauit diuinam et humanam. Item, fecit nouum in nomine. Nam vocatus est Jesus secundum naturam diuinam, Christus secundum humanam, Emanuel secundum vtramque. Et hoc decuit ut mediator inter Deum et hominem[[5]](#footnote-5) vtriusque foret[[6]](#footnote-6) nature. Vt sic neutri parti suspectus haberetur, ut iam sit similis in vnum diues et pauper, sacerdos et hostia, judex et aduocatus. Ipse se rogat et seipsum exaudit.

¶ Item, fecit nouum in minime: quia Deus factus est homo, ut homo fieret Deus. Deus factus est seruus vt homo fieret liber.

1. Deus ] Lambeth, F 128 *om.* F 80. [↑](#footnote-ref-1)
2. virum ] Lambeth, F 128 *corr.* vnum F 80. [↑](#footnote-ref-2)
3. est ] Lambeth, F 128 *om*. F 80. [↑](#footnote-ref-3)
4. simplex ] Lambeth *om*. F 80. [↑](#footnote-ref-4)
5. hominem ] *add*. et F 80. [↑](#footnote-ref-5)
6. foret ] *add*. foret F 80. [↑](#footnote-ref-6)